Babelscape/SREDFM huggingface dataset:
Καμαραϊκά αγγεία

thumb|Διακόσμηση σε αγγείο
thumb|Καμαραϊκά αγγεία που εκτείθονται στο αρχαιολογικό μουσείο Ηρακλείου
Τα Καμαραϊκά αγγεία ανήκουν στην κεραμική της Μεσομινωικής περιόδου που διακρίνεται για την πολύχρωμη διακόσμησή της και την υψηλή καλλιτεχνική της ποιότητα. Διακοσμούνταν συνήθως με πολύπλοκα καμπυλόγραμμα σχέδια γεμάτα φαντασία και πιο σπάνια με θέματα από τον ζωικό και φυτικό κόσμο. Παραγόταν προφανώς σε ανακτορικά εργαστήρια (κυρίως στην Κνωσό και τη Φαιστό) και εξαγόταν στην Αίγυπτο και τη Συροπαλαιστίνη. Το επίθετο «καμαραϊκός» προέρχεται από τον τόπο της εύρεσης της πρώτης μεγάλης ομάδας αυτών των αγγείων στην Κρήτη, το σπήλαιο των Καμαρών στις νότιες παρυφές του όρους Ψηλορείτη.

Η κεραμική γνώρισε τεράστια ανάπτυξη στη Μεσομινωική και Υστερομινωική περίοδο, και θαυμάσια δείγματά της βρέθηκαν στην Κνωσό και στη Φαιστό. Τα αγγεία διακοσμούνται με απεικονίσεις λουλουδιών και φύλλων, αλλά κυρίως θαλασσινών ζώων, όπως χταπόδια, σουπιές, τρίτωνες και διάφορα ψάρια. Τόσο μεγάλη ήταν η ζήτηση των κρητικών αγγείων στις ακτές του Αιγαίου, ώστε στην Υστερομινωική εποχή η κατασκευή τους έγινε αληθινή βιομηχανία και πάρα πολλά προϊόντα της έφτασαν στην Αίγυπτο, τη Συρία και την Ελλάδα, όπου και βρέθηκαν στις ανασκαφές.

Στην αρχή, οι Αιγαίοι τεχνίτες αγνοούσαν τον κεραμευτικό τροχό και κατασκεύαζαν αγγεία, που ήταν μάλλον χοντροκομμένα, αλλά με τον καιρό τελειοποίησαν την τέχνη τους μέχρι το σημείο να επινοήσουν και να κατασκευάσουν τα θαυμάσια αγγεία της Μεσομινωικής περιόδου, που σήμερα είναι γνωστά ως «καμαραϊκά» και θεωρούνται τα σημαντικότερα αγγεία της μινωικής τέχνης.
Έλυρος

Η Έλυρος ήταν αρχαία πόλη στη νοτιοδυτική Κρήτη στον λόφο Κεφάλα, κοντά στο σημερινό χωριό Ροδοβάνι. Η Έλυρος γνώρισε περίοδο ακμής τουλάχιστον μέχρι την Ελληνική κλασσική περίοδο, από το 500 έως το 350 π.Χ.. Κατά τη διάρκεια της περιόδου αυτή, η Έλυρος αποτέλεσε ένα από τα σημαντικότερα αστικά κέντρα της νοτιοδυτικής Κρήτης, έχοντας πληθυσμό περίπου 16.000 κατοίκων. Αποτέλεσε κέντρο βιοτεχνίας και εμπορίου με μεγάλη παραγωγή όπλων. Επίνειά της ήταν η Συία και η Λισσός. Στην Έλυρο λατρεύονταν ο Απόλλωνας, οι γιοί του Φυλακίδης και Φίλανδρος και η νύμφη Ακακαλλίδα. 

Η Έλυρος αναφέρεται ως πιθανός τόπος καταγωγής του Θαλήτα, δημιουργού του πυρρίχιου χορού.Τον τρίτο π.Χ. αιώνα ή Έλυρος βρισκόταν σε πόλεμο με την Κυδωνία, σημαντικό κέντρο της Κρήτης εκείνης της περιόδου. Οι κάτοικοι της Ελύρου έστειλαν πρεσβεία στο Μαντείο των Δελφών και μαζί ένα χάλκινο τάμα το οποίο αναπαριστούσε μία γίδα να ταΐζει τους γιους του Απόλλωνα όταν ήταν βρέφη. Η Έλυρος ήταν επίσης μία από τις τριάντα πόλεις που υπέγραψαν τη συμμαχία με τον Ευμενή το δεύτερο το 183 π.Χ.

Αποτέλεσε σημαντικό κέντρο και κατά τη διάρκεια της Ρωμαϊκής περιόδου. Το άγαλμα του Φιλοσόφου της Ελύρου, της Ρωμαϊκής περιόδου, βρίσκεται σήμερα στο Αρχαιολογικό Μουσείο Χανίων. 

Ο Ρόμπερτ Πάσλεϊ ("Robert Pashley") ήταν ο πρώτος που αναγνώρισε τη θέση της πόλης, κοντά στο χωριό Ροδοβάνι. Ο επιγραφολόγος Thenon μελέτησε εκτενέστερα τα ερείπια της πόλης και ανακάλυψε μία επιγραφή του έγραφε «"έδοξε τη πόλει των Ελυρίων"».

Το 2008 η ναυτιλιακή εταιρία ANEK Lines ονόμασε το νεώτερο πλοίο της «Έλυρος» από την αρχαία πόλη.
Τζέσικα Λανγκ

Η Τζέσικα Λανγκ ("Jessica Phyllis Lange", 20 Απριλίου 1949) είναι Αμερικανίδα ηθοποιός. Είναι κάτοχος 2 βραβείων Όσκαρ για τις ταινίες Τούτσι (1982) και Μπλε Ουρανός (1994), ενώ έχει βραβευτεί τέσσερις φορές με χρυσή σφαίρα.
Μεθόδιος Ανθρακίτης

Ο Μεθόδιος Ανθρακίτης (Καμινιά Ιωαννίνων, 1660 - Ιωάννινα, 1736) ήταν Έλληνας κληρικός, θεολόγος, παιδαγωγός και μαθηματικός. Κατέχει διαπρεπή θέση στον πρώιμο Νεοελληνικό Διαφωτισμό κατά τη διάρκεια της Τουρκοκρατίας στην Ελλάδα και είναι ο πρώτος που αντικατέστησε την αρχαΐζουσα, ως γλώσσα διδασκαλίας, με τη δημώδη και από τους πρώτους που δίδαξε νεότερα μαθηματικά. «Ο Μεθόδιος Ανθρακίτης», κατά τον Κωνσταντίνο Κούμα, «έφερε περί το 1708 από την Ιταλία τας γεωμετρικάς επιστήμας ικανάς να ανάψωσι το φως του Λόγου και να διερεθίσωσιν επί πλέον την έμφυτον του ανθρώπου φιλομάθειαν...» Και ο Μανουήλ Γεδεών αναφέρει τον Μεθόδιο Ανθρακίτη ως προδρομική φυσιογνωμία και συμπληρώνει «...ούτος δε εραδιουργείτο προς το Πατριαρχείον... Είναι η απαρχή του νεοελληνικού διαφωτισμού». Η διδασκαλία των προγενεστέρων του, όπως του Κορυδαλλέα και των Φαναριωτών Αλεξάνδρου, Νικολάου και Κωνσταντίνου Μαυροκορδάτου γίνεται στην αρχαΐζουσα, η οποία δεν ήταν κατανοητή από το λαό.
Αρχαία Ρώμη

thumb|250px|Χάρτης με το αρχαίο Λάτιο, την ευρύτερη περιοχή της Ρώμηςthumb|250px|Η Ρωμαϊκή Αγορά, κέντρο των πολιτικών, εμπορικών και δικαστικών δραστηριοτήτων της αρχαίας Ρώμης
Η αρχαία Ρώμη ήταν αρχικά ένας ιταλικός οικισμός, που χρονολογείται από τον 8ο αιώνα π.Χ. και αναπτύχθηκε στην πόλη της Ρώμης και στη συνέχεια έδωσε το όνομά του στην αυτοκρατορία, της οποίας αποτέλεσε την έδρα, καθώς και στον εκτεταμένο πολιτισμό που ανέπτυξε η αυτοκρατορία. Ανήκοντας γεωγραφικά στον χώρο της Μεσογείου Θάλασσας και με επίκεντρο την πόλη της Ρώμης, εξελίχθηκε σε μία από τις μεγαλύτερες αυτοκρατορίες του αρχαίου κόσμου με πληθυσμό περίπου 50-90.000.000 κατοίκους (περίπου το 20% του παγκόσμιου πληθυσμού) και καλύπτοντας έκταση 6,5 εκατομμύρια τετραγωνικά χιλιόμετρα κατά τη διάρκεια του 1ου και του 2ου αιώνα μ.Χ. 

Στους περίπου 12 αιώνες ύπαρξής του, ο Ρωμαϊκός πολιτισμός μετατοπίστηκε από τη μοναρχία στην κλασική δημοκρατία και, στη συνέχεια, σε μία ολοένα και πιο αυταρχική αυτοκρατορία. Κατέληξε να κυριαρχήσει στο σύνολο της Δυτικής Ευρώπης και της Μεσογείου διαμέσου της κατάκτησης, του πολέμου, και της αφομοίωσης. Το 330 ο Κωνσταντίνος Α΄ μετακίνησε την πρωτεύουσα στη Νέα Ρώμη, που θα μετονομαστεί σε Κωνσταντινούπολη.

Η παρακμή του Δυτικού τμήματος της Ρωμαϊκής Αυτοκρατορίας με έδρα τη Ραβέννα επήλθε τον 5ο αιώνα μ.Χ. Μαστιζόμενο από πολιτική αστάθεια, και αφού δέχτηκε πολυάριθμες επιθέσεις κατά την διάρκεια της Μεγάλης Μετανάστευσης των Λαών, το δυτικό τμήμα της αυτοκρατορίας, που περιελάμβανε την Ισπανία, τη Γαλατία και την Ιταλία, διαιρέθηκε σε ανεξάρτητα βασίλεια κατά τον 5ο αιώνα. Η υπόλοιπη αυτοκρατορία, της οποίας η κυβέρνηση είχε ως έδρα την Κωνσταντινούπολη, επιβίωσε της κρίσης και συνέχισε να υφίσταται για μια ακόμη χιλιετηρίδα, μέχρι που τα υπολείμματά της κατακτήθηκαν από την ανερχόμενη Οθωμανική Αυτοκρατορία. Το μεσαιωνικό αυτό κράτος της Ανατολής συνήθως αναφέρεται από τους ιστορικούς ως "«Βυζαντινή Αυτοκρατορία»".

Ο ρωμαϊκός πολιτισμός συχνά κατατάσσεται στην "«Κλασική Αρχαιότητα»" μαζί με την αρχαία Ελλάδα, που επηρέασε καθοριστικά την Αρχαία Ρώμη. Ο ρωμαϊκός πολιτισμός είχε σημαντική συνεισφορά στη διαμόρφωση της νομοθεσίας, της τέχνης, της λογοτεχνίας, της πολεμικής τέχνης, της αρχιτεκτονικής, της τεχνολογίας και της γλώσσας στον δυτικοευρωπαϊκό κόσμο και η ιστορία του εξακολουθεί να επηρεάζει τον παγκόσμιο πολιτισμό.
Νικηφόρος Α΄ Κομνηνός Δούκας

O Νικηφόρος Α΄ Κομνηνός Δούκας Άγγελος (1240 - 1297) ήταν Δεσπότης της Ηπείρου από το (1268 - 1297). Η Ήπειρος βρίσκονταν τότε μεταξύ των ιταλικών κρατών και της Βυζαντινής Αυτοκρατορίας και οι δύο ήθελαν να την εντάξουν στη σφαίρα της επιρροής τους.
Ο Νικηφόρος Α΄ Δούκας ήταν ο μεγαλύτερος γιος του Δεσπότη Μιχαήλ Β΄ Κομνηνού Δούκα και της Αγίας Θεοδώρας της Άρτας. Παντρεύτηκε την εγγονή του Αυτοκράτορα της Νίκαιας Ιωάννη Γ΄ Βατάτζη Μαρία (1256) η οποία πέθανε πρόωρα (1258).
Κόσα

Οι Κόσα (Xhosa, προφέρεται , ) ή Ξόσα (xosa) αρχικά ζούσαν στο Τρανσκέι, κοντά στις ακτές του Ινδικού Ωκεανού, της Νότιας Αφρικής, κοντά στο Λεσότο και είναι μία από τις πολλές φυλές των Νότιων Νγκούνι, των λαών που μιλούν γλώσσες Μπαντού. Κυριότερες ομάδες της φυλής Κόσα είναι οι Γκαλέκα, Νγκίκα, Ντουσάντ, Ντλάμπα, Κουάγι, Ντίντε και Γκουνκχουέμπε. Αυτές οι ομάδες παλαιότερα είχαν την ονομασία Κάφροι. Κάφρος, από την αραβική λέξη Καφίρ (Kafir), που σημαίνει άπιστος και που χρησιμοποιήθηκε από τους Μουσουλμάνους, για τους λαούς αυτούς.

Τον 18ο-19ο αιώνα, είχαν συνεχείς συγκρούσεις με τους ευρωπαίους αποίκους, του Ακρωτηρίου της Καλής Ελπίδας, οι οποίες και ονομάστηκαν πόλεμος των Κάφρων. Ένας από τους διαρκέστερους αγώνες των αφρικανικών λαών ενάντια στην ευρωπαϊκή εισβολή.

Σήμερα είναι λαός κατεξοχήν γεωργικός και διατηρεί και κάποια λίγα κοπάδια βοοειδών. Από το 1960 άρχισαν να μεταναστεύουν για μία καλύτερη ζωή, από το Τρανσκέι προς το Γιοχάνεσμπουργκ και σε άλλες περιοχές.
Θερινοί Ολυμπιακοί Αγώνες 1996

thumb|right|200px|Το Ολυμπιακό Στάδιο της Ατλάντα
Οι Θερινοί Ολυμπιακοί Αγώνες 1996, γνωστοί και ως Αγώνες της 26ης Ολυμπιάδας, ήταν μία διεθνής αθλητική διοργάνωση που έλαβε χώρα στην Ατλάντα των Ηνωμένων Πολιτειών Αμερικής. Αυτή ήταν η 26η διοργάνωση Θερινών Ολυμπιακών Αγώνων υπό την αιγίδα της Διεθνούς Ολυμπιακής Επιτροπής (ΔΟΕ).

Οι Ολυμπιακοί Αγώνες της Ατλάντα θεωρούνται οι πλέον εμπορευματικοποιημένοι στην ιστορία του θεσμού. Τα χρήματα που συγκέντρωσε η οργανωτική επιτροπή από τηλεοπτικά δικαιώματα, χορηγούς, εισιτήρια ανήλθαν στο ποσό των δύο δισεκατομμυρίων τριακοσίων εκατομμυρίων δολαρίων (2.300.000.000).
Αμερικανική Επανάσταση

Με τον όρο Αμερικανική Επανάσταση ή Πόλεμος της Ανεξαρτησίας των ΗΠΑ ορίζεται ο πόλεμος μεταξύ της Μεγάλης Βρετανίας και των 13 αποικιών της αμερικανικής ηπείρου (1775-1783).

Ο ένοπλος αγώνας των αποικιών εναντίον της καταπιεστικής μητρόπολης, ήταν η κορύφωση των πολιτικών διεργασιών του δεύτερου μισού του 18ου αιώνα. Οι Άγγλοι φορολογούσαν βαριά τις αποικίες τους, γεγονός που προκαλούσε τη δυσφορία των κατοίκων, ιδιαίτερα των πλουσιότερων οι οποίοι ήθελαν να ξεφύγουν από την οικονομική κηδεμονία της Μεγάλης Βρετανίας. Η δυσφορία για τα φορολογικά μέτρα αρχικά αλλά κυρίως για το φόρο του τσαγιού, που διατηρήθηκε για λόγους γοήτρου έπειτα από τις πρώτες αντιδράσεις των αποίκων, οδήγησε τους Αμερικανούς όχι μόνο να σταματήσουν να αγοράζουν τσάι, αλλά και να καταστρέψουν τα μεγάλα φορτία τσαγιού, πετώντας τα στη θάλασσα του λιμανιού της Βοστόνης, στις 16 Δεκεμβρίου 1773. Η κίνηση αυτή δημιούργησε το Κίνημα του Τσαγιού.

Οι Άγγλοι αντέδρασαν, στέλνοντας 4.000 στρατιώτες να καταλάβουν τη Βοστόνη. Όταν αγγλικές δυνάμεις στάλθηκαν για να πάρουν στρατιωτικό υλικό από την πόλη Κόνκορντ της Μασαχουσέτης στις 19 Απριλίου 1775, συνάντησαν αντίσταση από την πολιτοφυλακή της Μασαχουσέτης στο Λέξινγκτον, και έπειτα στο Κόνκορντ. Οι Αμερικανοί κατάφεραν να σταματήσουν τους Άγγλους και να τους αναγκάσουν να γυρίσουν πίσω στη Μεγάλη Βρετανία έχοντας βαριές απώλειες. Η σύγκρουση είχε αρχίσει.

Στη συνέχεια, όλες οι αποικίες συγκέντρωσαν τις πολιτοφυλακές τους και τις έστειλαν στη Βοστώνη. Οι αμερικανικές δυνάμεις περικύκλωσαν τη Βοστώνη από Βορρά, Νότο και Δύση, όμως άφησαν το λιμάνι υπό αγγλικό έλεγχο, με αποτέλεσμα να έρθουν ενισχύσεις και πολεμοφόδια. Ακολούθησαν πολλές μάχες μεταξύ του ηπειρωτικού στρατού των επαναστατημένων αποικιών, του οποίου Αρχιστράτηγος ορίστηκε ο Τζωρτζ Ουάσινγκτον και των αγγλικών δυνάμεων. Η πολιορκία έληξε στις 17 Μαρτίου 1776 με νίκη των αποικιακών δυνάμεων και εκκένωση της πόλης από τους Άγγλους.

Στις 4 Ιουλίου 1776 συγκαλείται συνέλευση των Αμερικανών στη Φιλαδέλφεια, όπου ψηφίζεται η Διακήρυξη της Ανεξαρτησίας, η οποία στηρίζεται στις πολιτικές ιδέες του Διαφωτισμού. Πρωταγωνιστές στη σύνταξη της Διακήρυξης υπήρξαν ο Τόμας Τζέφερσον και ο Βενιαμίν Φραγκλίνος.

Στα χρόνια που ακολούθησαν ο πόλεμος γενικεύθηκε. Οι Άγγλοι έστελναν συνεχώς ενισχύσεις και οι Αμερικανοί προσπαθούσαν να κρατήσουν την επανάσταση ζωντανή. Η Γαλλία έστειλε οικονομική ενίσχυση στους επαναστατημένους Αμερικανούς καθώς και στρατεύματα. Ο αγγλικός στρατός, υπό την ηγεσία του στρατηγού Κορνουάλις, τελικά παραδόθηκε στο Γιόρκταουν στη Βιρτζίνια στις 19 Οκτωβρίου 1781. Ο πόλεμος έληξε επίσημα με τη συνθήκη του Παρισιού στις 3 Σεπτεμβρίου 1783. Με αυτήν η Αγγλία παραχωρούσε τα εδάφη της στις ΗΠΑ. Τα τελευταία αγγλικά στρατεύματα εγκατέλειψαν την ήπειρο στις 25 Νοεμβρίου 1783.
Δήμος Λιδωρικίου

Ο Δήμος Λιδωρικίου ήταν δήμος του νομού Φωκίδας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Δωρίδας. Είχε πληθυσμό 4.225 κατοίκους. Καταλάμβανε έκταση 409,5 τ.χμ. και ήταν ο πρώτος δήμος σε έκταση στη Φωκίδα περιλαμβάνοντας 17 δημοτικά διαμερίσματα. Πρωτεύουσα του δήμου ήταν το Λιδωρίκι.
Πάπας Κορνήλιος

Ο Πάπας Κορνήλιος ("Papa Cornelio", 180 - Ιούνιος 253) ήταν Επίσκοπος Ρώμης από τις 6 ή 13 Μαρτίου του 251 έως το μαρτυρικό του θάνατο το 253. 

Ήταν ο διάδοχος του Φαβιανού στον επισκοπικό θρόνο της Ρώμης, αν και η έδρα παρέμεινε άδεια, εξαιτίας της σφοδρότητας αφενός των διωγμών του αυτοκράτορα Γάιου Μέσιου Κουΐντου Δέκιου (249–251) και αφέτερου του γεγονότος ότι αρκετοί αξιωματούχοι, ανάμεσά τους και ο ιερέας Μωυσής, ο πιθανότερος διάδοχος, βρίσκονταν στη φυλακή. Επί 14 μήνες η εκκλησία διοικείτο συλλογικά με κήρυκα τον ιερέα Νοβατιανό.

Όταν εξασθένισε ο διωγμός, την άνοιξη του 251 και έγινε πρακτικά δυνατή η εκλογή, ο ιερέας Μωυσής είχε πεθάνει. Ωστόσο η επιλογή δεν ήταν ο Νοβατιανός, αλλά ο ευγενής, πιθανώς από γένος πατρικίων, Κορνήλιος. Στην επιλογή του φαίνεται πως αντιτέθηκε σφοδρά ο Νοβατιανός, ο οποίος απογοητεύθηκε ιδιαίτερα και με μικρή ομάδα υποστηρικτών όρισε τον εαυτό του αντιπάπα, προχωρώντας σε σχίσμα.
Liber Pontificalis

thumb|Liber pontificalis του 1376
Με τον τίτλο Liber Pontificalis (Βίβλος των Ποντιφήκων) εννοείται κείμενο στη λατινική γλώσσα που αφηγείται την ιστορία των παπών, ξεκινώντας από τον απόστολο Πέτρο και συνεχίζοντας ως τον 14ο αι. υπό μορφή βιογραφιών. Η πρώτη συλλογή βίων των επισκόπων Ρώμης σταματούσε στον Στέφανο Ε΄, για να συνεχιστεί αργότερα με διαφορετικό στυλ έως τον Ευγένιο Δ' και τον Πίο Β΄.

Όταν ξεκίνησε κατά τον 3ο αιώνα, η Βίβλος των Ποντιφήκων ήταν απλά ένας κατάλογος των ονομάτων των επισκόπων Ρώμης. Στις αρχές του 6ου αιώνα, ένας από τους εκδότες άρχισε να προσθέτει βιογραφικά δεδομένα στους καταλόγους. Παπικοί γραφείς περιοδικά ενημέρωναν τον κατάλογο, προσθέτοντας βίο και έργα νέων παπών. Κατά τον έβδομο αιώνα οι πρώιμες απλές καταχωρήσεις εξελίχθηκαν σε λεπτομερείς περιγραφές. Το "Liber Pontificalis" θεωρείται πλούσια πηγή πληροφοριών για λειτουργικές πρακτικές στη Ρώμη.

Από την άλλη το Liber Pontificalis έγινε αντικείμενο έντονης και εξονυχιστικής έρευνας ως «ανεπίσημο όργανο της προπαγάνδας των ποντίφηκων». Άλλοι ερευνητές το παρομοίασαν όπως και τα έργα του ψευδο-Ισίδωρου και τη δωρεά του Κωνσταντίνου, ως εργαλείο των παπών του μεσαίωνα για την παρουσίαση της έδρας της Ρώμης ως, «αρχέγονου θεσμού της εκκλησίας, ενδεδυμένου με απόλυτη και διηνεκή εξουσία».
Τζέισον Στέιθαμ

Ο Τζέισον Στέιθαμ ("Jason Statham", 26 Ιουλίου 1967) είναι Άγγλος ηθοποιός και μοντέλο. Είναι γνωστός για τους ρόλους του στις ταινίες του Γκάι Ρίτσι Lock, Stock and Two Smoking Barrels, Snatch, Revolver. Έχει εμφανιστεί επίσης σε ταινίες όπως η τριλογία θρίλερ-δράσης Transporter, η μαύρη κωμωδία-ταινία δράσης Crank, η ταινία δράσης War, το θρίλερ επιστημονικής φαντασίας-δράσης Death Race και η σειρά ταινιών δράσης The Expendables. Το 2015 πρωταγωνίστησε στην ταινία Fast and Furious 7 και έπαιξε έναν κωμικό ρόλο στην ταινία Spy της Melissa McCarthy. Συνηθίζει να εκτελεί μόνος του τις πολεμικές σκηνές και θεωρείται γενικά ως αντιήρωας.
Ζαμβέζης

thumb|Το Δέλτα του ποταμού Ζαμβέζη.
Ο Ζαμβέζης είναι ποταμός της νότιας Αφρικής. Το μήκος του φτάνει τα 2,574 χλμ. και είναι ο 4ος μεγαλύτερος σε μήκος στην Αφρική. Η μέση παροχή του κυμαίνεται γύρω στα 20.000-22.000 κ. εκ./ δευτερολ. Ένα σχετικά μικρό τμήμα του είναι πλωτό. Η Ζάμπια, την οποία διασχίζει κατά κύριο λόγο, έλαβε την ονομασία της από τον ποταμό. Σε όλη τη διαδρομή του σχηματίζει καταρράκτες, με πιο γνωστούς αυτούς της Βικτόρια. Στη συμβολή των παραποτάμων του (Σανιάτι, Καφούε) βρίσκεται η τεχνητή λίμνη Καρίμπα και ένα φράγμα ύψους άνω των 100 μ. Πρόκειται για μία από τις μεγαλύτερες τεχνητές λίμνες στον κόσμο, με μήκος 280 χλμ. και πλάτος 40 χλμ.
Χουάν Ντιέγο Φλόρες

Ο Χουάν Ντιέγο Φλόρες (ισπανικά:Juan Diego Flórez, γενν. Λίμα, 13 Ιανουαρίου 1973) είναι διεθνούς φήμης περουβιανός ελαφρύς τενόρος (τενόρος "leggero" ή τενόρος "di grazia"). Είναι γνωστός κυρίως για τις ερμηνείες του σε όπερες μπελ κάντο. Στις 4 Ιουνίου 2007 έλαβε την υψηλότερη τιμητική διάκριση της χώρας του, το Μεγαλόσταυρο της Τάξης του Ήλιου του Περού (Gran Cruz de la Orden del Sol del Perú).
Πάπας Κλήμης ΙΔ΄

Ο Πάπας Κλήμης ΙΔ΄ (31 Οκτωβρίου 1705 – 22 Σεπτεμβρίου 1774) ήταν Πάπας της Ρώμης από το 1769 έως το θάνατό του, το 1774. Την περίοδο της εκλογής του ήταν ο μοναδικός Φραγκισκανός μοναχός στο Κονκλάβιο των Καρδιναλίων.
Πάπας Λούκιος Α΄

Ο Πάπας Λούκιος Α΄ προκαθημένος της εκκλησίας της Ρώμης (25 Ιουνίου 253 – 5 Μαρτίου 254) εκ γενετής Ρωμαίος σύμφωνα με το "LP", εξορίστηκε από τον αυτοκράτορα Γάλλο, σχεδόν αμέσως μετά την εκλογή του. Δεν είναι γνωστός ό τόπος εξορίας του, αλλά φαίνεται πως σύντομα επέστρεψε μαζί με άλλους εξορισμένους χριστιανούς, καθώς ο νέος αυτοκράτορας Βαλεριανός (Ουαλεριανός) διέκειτο καταρχήν ευνοϊκά προς τη χριστιανική θρησκεία, σύμφωνα με τη μαρτυρία του Ευσέβιου Καισαρείας.
Μοχάμετ Νασίντ

Ο Μοχάμετ Νασίντ (Mohamed Nasheed, στη γλώσσα ντιβέχι މުހައްމަދު ނަޝީދު ) (17 Μαΐου 1967-) είναι πολιτικός από τις Μαλδίβες, ιδρυτής και πρόεδρος του Δημοκρατικού Κόμματος των Μαλδίβων, ο οποίος εξελέγη τρίτος πρόεδρος της Δεύτερης Δημοκρατίας της χώρας στις 28 Οκτωβρίου του 2008. Η χώρα έτσι άλλαξε καθεστώς έπειτα από 30 χρόνια. Κέρδισε στις εκλογές τον Μαουμούν Αμπντούλ Γκαγιούμ, του οποίου είναι επικριτής. Για τις επικρίσεις του ενάντια στον Γκαγιούμ συνελήφθη και φυλακίστηκε τα τελευταία χρόνια. Στη νησιωτική χώρα είναι κοινά γνωστός με το όνομα «Άνι» (Anni). Κυβέρνησε ως το Φεβρουάριο του 2012, οπότε και παραιτήθηκε. Τον Μάρτιο του 2015 ο Νασίντ κρίθηκε ένοχος για την κατηγορία της τρομοκρατίας για την απαγωγή του δικαστή Αμπντάλα Μοχάμεντ επί προεδρίας του και καταδικάστηκε σε φυλάκιση 13 ετών. Του απαγγέλθηκαν κατηγορίες με τον αντιτρομοκρατικό νόμο των Μαλδίβων. Το 2016 του χορηγήθηκε πολιτικό άσυλο στο Ηνωμένο Βασίλειο και το 2018 ανακάλεσε την απόφασή του να διεκδικήσει την προεδρία στις εκλογές εκείνης της χρονιάς.
Γκριγκόλ Μγκαλομπλισβίλι

Ο Γκριγκόλ Μγκαλομπλισβίλι ("გრიგოლ მგალობლიშვილი", 1973-) είναι πολιτικός και διπλωμάτης από τη Γεωργία, ο οποίος θήτευσε στην πρωθυπουργία της χώρας από το φθινόπωρο του 2008 ως το 2009. Διορίστηκε πρωθυπουργός από τον πρόεδρο Μιχαήλ Σαακασβίλι στις 28 Οκτωβρίου του 2008 και ο διορισμός του εγκρίθηκε από το Κοινοβούλιο την 1η Νοεμβρίου.Προηγουμένως είχε υπηρετήσει ως πρεσβευτής στην Τουρκία. Ομιλεί 4 γλώσσες, μεταξύ των οποίων ρωσικά, τουρκικά και γερμανικά.
Φλωρίνι

thumb|right|220px|Φλωρίνι του 1347. Στη μια όψη φέρεται ο Κρίνος της Φλωρεντίας και στην άλλη ο Αγ. Ιωάννης με σταυροφόρο σκήπτρο.
Η λέξη φλωρίνι ή "φλορίνι" (εξ ου και η ελληνική δημώδης ονομασία "φλουρί", πληθ. "φλουριά"), αλλά και φιορίνι αναφέρεται στο όνομα αρκετών νομισμάτων, τα οποία είτε υφίστανται στη σημερινή εποχή, ή έχουν αντικατασταθεί από άλλα. 

Το όνομά του οφείλεται στη Φλωρεντία, όπου και κόπηκε για πρώτη φορά το 1252. Το -τότε- χρυσό φλωρίνι είχε καταστεί κοινά αποδεκτό στις εμπορικές συναλλαγές σχεδόν σε όλη την Ευρώπη για πολλούς αιώνες. Αργότερα ονομάστηκε αργυρό νόμισμα, που στην Αυστρία και Γερμανία διαιρούνταν σε 60 κρόιτσερ.

Το 1858 το αυστριακό φλορίνιο διαιρέθηκε σε 100 κρόιτσερ. Φλωρίνιο χρυσό καλούμενο "guilder" χρησιμοποιούνταν μέχρι τελευταία στην Ολλανδία που διαιρούνταν σε 100 σεντς και από το 1946 στην Ουγγαρία με το όνομα "φόριντ". Το 1986 εισάχθηκε και στην Αρούμπα με την ονομασία Φλορίνι της Αρούμπα με υποδιαίρεση 100 σεντς.

Ακολουθεί κατάλογος με επιμέρους φλωρίνια ανά τον κόσμο
Πολυφείδης

Στην ελληνική μυθολογία με το όνομα Πολυφείδης είναι γνωστός ο πρωτότοκος από τους δύο γιους που είχε ο Μάντιος (ο άλλος ήταν ο Κλείτος). Ο Πολυφείδης ήταν επομένως εγγονός του μάντη Μελάμποδα και της Ιφιάνασσας, και ανεψιός του Αντιφάτη. Σύμφωνα με την "Οδύσσεια" (ο 252-255): "«Μάντη κι ο Φοίβος έκανε τον Πολυφείδη, πρώτο / στον κόσμο, αφότου ο θάνατος τον Αμφιάραο πήρε. / Με το γονιό του μάλωσε και στην Υπερησία / πήγε κι εκεί προφήτευε στους άλλους τους ανθρώπους»". Ο γιος του Πολυφείδη, ο Θεοκλύμενος, διαδραματίζει ρόλο, επίσης ως μάντης, στην "Οδύσσεια", καθώς γνωρίζεται με τον Τηλέμαχο στην Πύλο και τον ακολουθεί στην Ιθάκη.
Πρόκρις

Στην ελληνική μυθολογία με το όνομα Πρόκρις είναι κυρίως γνωστή η σύζυγος του Κεφάλου.
Πραξιδίκη

Στην ελληνική μυθολογία η Πραξιδίκη αναφέρεται ως μητέρα της Ομονοίας και της Αρετής, οι οποίες ονομάζονταν και «Πραξιδίκες» από τη μητέρα τους, ονομασία με την οποία είχε αφιερώσει ο Μενέλαος τα αγάλματά του στο Γύθειο.

Άλλοτε πάλι Πραξιδίκες ονομάζονταν οι αδελφές Αλαλκομενία, Θελξιόνοια και Αυλίς, κόρες του Ωγύγη. Στην Αλίαρτο οι «Πραξιδίκες» λατρεύονταν ως θεότητες και είχαν τον δικό τους ναό, όπως μας πληροφορεί ο Παυσανίας (Η΄ 15, 3). Σύμφωνα με τον Στέφανο τον Βυζάντιο, μια κόρη του Ωγύγη με το όνομα Πραξιδίκη έγινε σύζυγος του Τρέμιλου ή Τρεμίλη, με τον οποίο έκανε τέσσερις γιους: τον Τλω, τον Ξάνθο, τον Πίναρο και τον Κράγο. Ο Τλως ίδρυσε μια πόλη στη Λυκία και της έδωσε το όνομά του. Το ίδιο έκαναν και οι τρεις αδερφοί του, ιδρύοντας τις πόλεις Ξάνθο, Πίναρα και Κράγο αντιστοίχως. Ο Κράγος θα μπορούσε να ταυτιστεί με τον άνδρα της Μιλύης, της αδερφής του Σολύμου, που ήταν παιδιά του Δία (ή του Άρη) και της νύμφης Χαλδήνης ή Καλχηδονίας.

* Η Πραξιδίκη έδωσε το όνομά της σε ένα μικρό δορυφόρο του πλανήτη Δία.
Αχμέτ αλ-Μιργκανί

Ο Αχμέτ αλ-Μιργκανί (16 Αυγούστου 1941 – 2 Νοεμβρίου 2008) ήταν πρόεδρος του Σουδάν την περίοδο 1986-1989.
Νικηφόρος Β΄ Ορσίνι

Ο Νικηφόρος Β΄ Ορσίνι ή Νικηφόρος Β΄ Δούκας (1328 - 1359) ήταν Δεσπότης της Ηπείρου από το 1335 ως το 1338 και από το 1356 ως το 1359. Το Δεσποτάτο την εποχή του γνώρισε αλλεπάλληλες εισβολές. Υπήρξε ο τρίτος και τελευταίος Δεσπότης της δυναστείας Ορσίνι.
Πάπας Αδριανός Ε΄

Ο Πάπας Αδριανός Ε΄ ("Papa Adriano V", περίπου 1205 - 18 Αυγούστου 1276) διετέλεσε Πάπας Ρώμης το 1276.
Σύνοδος της Φλωρεντίας

Η Σύνοδος της Φλωρεντίας, ονομαζόμενη και Σύνοδος της Φερράρας - Φλωρεντίας, λέγεται η σύνοδος, που από μέρους της Καθολικής εκκλησίας θεωρείται ότι είναι η συνέχεια της συνόδου της Βασιλείας, που είχε αρχίσει το 1431 από τον πάπα Μαρτίνο τον Ε΄. Κατά την διάρκεια της συνόδου της Βασιλείας ο πάπας Μαρτίνος Ε΄ πέθανε και στην θέση του στην Ρώμη εξελέγη ο Ευγένιος Δ΄. Οι περισσότεροι επίσκοποι που ήταν παρόντες στην σύνοδο της Βασιλείας αρνήθηκαν την εξουσία του Ευγενίου Δ΄ επί της συνόδου και τον καθαίρεσαν, εκλέγοντας στη θέση του τον Φήλικα Ε΄. Οι επίσκοποι της συνόδου της Βασιλείας, άλλωστε, εμφορούντο από το πνεύμα του λεγόμενου «συνοδικού κινήματος», που ζητούσε την επιστροφή της Εκκλησίας στο συνοδικό σύστημα διοίκησης. Έτσι η Δυτική Εκκλησία βρέθηκε να έχει δύο αντιπάλους πάπες. Ο Ευγένιος Δ΄, για αντιπερισπασμό, μετέφερε σε πρώτη φάση την σύνοδο, με όσους επισκόπους τού ήταν πιστοί, στη Φεράρα το 1438 και αργότερα (λόγω πανώλης εκεί), το 1439 στη Φλωρεντία, όπου και εκεί συζητήθηκε το ζήτημα της Ένωσης των Εκκλησιών -Ανατολικής και Δυτικής- υπό την ηγεσία του. Προφανώς μέσω της Ένωσης ο Ευγένιος Δ΄ ήθελε να ενισχύσει το κύρος του έναντι της συνόδου της Βασιλείας και όσων επισκόπων δεν τον αναγνώριζαν. Το αποτέλεσμα της Συνόδου ήταν να ψηφισθεί η Ένωση των δυο Εκκλησιών, αλλά εξαιτίας αντιδράσεων στη Κωνσταντινούπολη να μην γίνει πράξη ποτέ.

Από το έργο του [[Μπενότσο Γκοτσόλι]] "το ταξίδι των Μάγων", που θεωρείται ότι απεικονίζει τον Αυτοκράτορα Ιωάννη Η΄ Παλαιολόγο.
Πάπας Αλέξανδρος Δ΄

Ο Πάπας Αλέξανδρος Δ΄ ("Papa Alessandro IV", 1199 - 25 Μαΐου 1261) διετέλεσε Πάπας Ρώμης από το 1254 έως το θάνατό του το 1261.
Χρυσόστομος Ιωαννίδης

Ο Χρυσόστομος Ιωαννίδης (Λευκωσία, 1917 - Λευκωσία, 12 Φεβρουαρίου 1950) ήταν Κύπριος ποδοσφαιριστής και αθλητής στίβου.

Ήταν αθλητής του ΑΠΟΕΛ, και ταυτόχρονα ήταν και μέλος του διοικητικού συμβουλίου του συλλόγου. Αγωνίστηκε μέχρι το 1941 όταν το πρωτάθλημα διακόπηκε λόγω του Β΄παγκοσμίου πολέμου. Αποτέλεσε μέλος της χρυσής ομάδας του ΑΠΟΕΛ που την περίοδο 1936-1940 κατέκτησε σχεδόν όλους τους τίτλους. Απο τη θέση του αμυντικού κατέκτησε 5 πρωταθλήματα και 2 κύπελλα Κύπρου και έμεινε γνωστός σαν "Πάκκος".

Απεβίωσε στις 12 Φεβρουαρίου 1950 αμέσως μετά την αποχώρηση του από τον χορό του ΑΠΟΕΛ. Ο ΑΠΟΕΛ και η Κ.Ο.Π. αποφάσισαν προς τιμήν του θεσμοθέτηση κυπέλλου που ονομάστηκε Ασπίδα Πάκκου που διοργανώθηκε με αυτή την ονομασία από το 1951 έως το 1968 όπου και διακόπηκε , το κύπελλο αυτό ξαναδιοργανώθηκε το 1979 και συνεχίζετε ακόμα και σήμερα και είναι η αντίστοιχη διοργάνωση του Κυπριακού super cup.
Μάχη της Πολτάβας

Η Μάχη της Πολτάβας ή Πουλτόβας (8 Ιουλίου 1709) είναι η σημαντικότερη μάχη του Μεγάλου Βορείου Πολέμου. Έληξε με αποφασιστική νίκη του Πέτρου Α΄ της Ρωσίας επί του Καρόλου ΙΒ΄ της Σουηδίας και θεωρείται ότι μετά από αυτήν την έκβαση, η Σουηδική Αυτοκρατορία έπαυσε να αποτελεί Μεγάλη Δύναμη και η Ρωσία αναδείχθηκε ως η νέα ηγέτιδα δύναμη της βόρειας Ευρώπης.
Γεώργιος Μπουοντελμόντι

Ο Γεώργιος Μπουοντελμόντι (Giorgio de' Buondelmonti), υπήρξε ηγεμόνας της Ηπείρου (Δεσπότης) στα Ιωάννινα για ένα διάστημα εντός του 1411.

Ο Γεώργιος ήταν ο νεότερος γιος του Ησαύ Μπουοντελμόντι, από την τρίτη του σύζυγο Ευδοκία Μπάλτσιτς (Balšić). Όταν πέθανε ο πατέρας του στις 6 Φεβρουαρίου 1411, η μητέρα του προσπάθησε να διατηρήσει την εξουσία για λογαριασμό του γιου της, που ήταν τότε βρέφος. Η Ευδοκία δεν ήταν δημοφιλής ανάμεσα στους ευγενείς των Ιωαννίνων, και όταν μάλιστα έγινε γνωστό ότι σκόπευε να παντρευτεί κάποιον Σέρβο, την εκθρόνησαν μόλις 20 μέρες μετά την ενθρόνιση του βρέφους. Η μητέρα με το παιδί της κατέφυγε στην Σερβία. Ο Γεώργιος μνημονεύεται σε διάφορα μεσαιωνικά έγγραφα και βρισκόταν εν ζωή το 1452, ενώ η χρονολογία θανάτου του δεν έχει διασωθεί από καμία πηγή.
Μαρία Αγγελίνα Δούκαινα Παλαιολογίνα

Η Μαρία Αγγελίνα Δούκαινα Παλαιολογίνα (1350 - 28 Δεκεμβρίου 1394) από τον Οίκο των Νεμάνια ήταν δέσποινα της Ηπείρου από το 1385 ως το 1386. Το μικρό διάστημα της εξουσίας της ήταν μεταβατικό για το δεσποτάτο της Ηπείρου, καθώς τη σερβική δυναστεία διαδέχτηκε η ιταλική των Μπουντελμόντι.
Piaget SA

Η Piaget SA είναι μια ελβετική εταιρεία υψηλής ωρολογοποιίας και κοσμηματοποιίας, που ίδρυσε το 1874 ο Georges Piaget στο χωριό «La Côte-aux-Fées». Ανήκει στον όμιλο Richemont, ο οποίος εξειδικεύεται στα είδη πολυτελείας.
Τογκιόλα Τουλαφόνο

thumb|Ο Τογκιόλα Τουλαφόνο.
Ο Τογκιόλα Τουλαφόνο ("Togiola Talalelei A. Tulafono", γενν. 28 Φεβρουαρίου 1947) ήταν ο κυβερνήτης στις Αμερικανικές Σαμόα από τις 26 Μαρτίου 2003 ως τις 3 Ιανουαρίου 2013. Είναι μέλος του Δημοκρατικού Κόμματος και προτού γίνει Κυβερνήτης υπηρέτησε στο αξίωμα του Αντικυβερνήτη, από το 1997 ως το 2003.
Τουλλία Κικερόνις

Η Τουλλία Κικερόνις ("Tullia Ciceronis", 5 Αυγούστου 79 π.Χ. ή 78 π.Χ. – Φεβρουάριος 45 π.Χ.), ή Τουλλιόλα (όπως την αποκαλούσε χαϊδευτικά ο πατέρας της), ήταν η μοναχοκόρη και το πρώτο παιδί του Ρωμαίου ρήτορα και πολιτικού Μάρκου Τύλλιου Κικέρωνα από τον πρώτο του γάμο με την Τερεντία. Νεότερος αδερφός της ήταν ο Μάρκος Τούλλιος Κικέρων ο Νεότερος (γενν. 65 π.Χ.), ο οποίος και διετέλεσε ύπατος το 30 π.Χ.
Λατρεμένοι μου γείτονες

Λατρεμένοι μου γείτονες είναι μία ελληνική κωμική τηλεοπτική σειρά, παραγωγής 2007-2009, που δημιουργήθηκε από τον Πάνο Αμαραντίδη, την Έλενα Σολωμού και τον Κώστα Βαζάκα και προβλήθηκε από τον τηλεοπτικό σταθμό Mega Channel από τις 11 Οκτωβρίου του 2007 μέχρι τις 18 Ιουνίου του 2009. Το σενάριο της σειράς βασίζεται σε αυτό της ισπανικής κωμωδίας "Mis adorables vecinos" που δημιούργησαν οι Manuel Ríos San Martín, Nacho Cabana, César Vidal Gil, Chus Vallejo και Pablo Barrera και προβλήθηκε από το 2004 μέχρι το 2006 από το τηλεοπτικό δίκτυο "Antena 3". Τη σκηνοθεσία της σειράς επιμελήθηκε ο Πιέρρος Ανδρακάκος.

Η σειρά παρουσιάζει τη ζωή δύο οικογενειών που ζουν σε διπλανά σπίτια και έχουν εντελώς διαφορετικές καταβολές. μορφωτικό επίπεδο και συνήθειες. Οι "Λατρεμένοι μου γείτονες" προβλήθηκαν για δύο τηλεοπτικές σεζόν και αποτελούνται συνολικά από 53 επεισόδια. Ο πρώτος κύκλος έκανε πρεμιέρα στις 11 Οκτωβρίου του 2007 και ολοκληρώθηκε στις 12 Ιουνίου του 2008 σε 28 επεισόδια. Παρόλο που η σειρά είχε ανανεωθεί για δεύτερη σεζόν, δύο από τους πρωταγωνιστές της ο Γιώργος Κωνσταντής και η Αριέττα Μουτούση καθώς και ο σεναριογράφος της σειράς Πάνος Αμαραντίδης ανακοίνωσαν την αποχώρησή τους από αυτή. Εξαιτίας της αποχώρηση του ενός εκ των δύο βασικών ζευγαριών της σειράς, η ιστορία του δεύτερου κύκλου αλλάζει με προσθήκη ενός νέου πρωταγωνιστικού ζευγαριού. Το σενάριο του δεύτερου κύκλου ανέλαβαν η Έλενα Σολωμού και ο Κώστας Βαζάκας. Ο δεύτερος κύκλος έκανε πρεμιέρα στις 9 Οκτωβρίου του 2008 ενώ η σειρά ολοκληρώθηκε οριστικά στις 18 Ιουνίου του 2009.

Μετά την ολοκλήρωσή της η σειρά προβάλλεται σε επανάληψη από το ίδιο κανάλι σε ετήσια βάση.
Πρωτεσίλαος

Στην ελληνική μυθολογία με το όνομα Πρωτεσίλαος είναι γνωστός ένας Θεσσαλός ήρωας, ο πρωτότοκος γιος του Ιφίκλου και της Αστυόχης, αδελφός του Ποδάρκη.
Πρόκνη

Στην ελληνική μυθολογία με το όνομα Πρόκνη είναι γνωστή η μία από τις δύο θυγατέρες του Πανδίονα του Α΄, βασιλιά των Αθηνών. Αδελφή της Πρόκνης ήταν η Φιλομήλα, ενώ αδελφός της ήταν ο Ερεχθέας, μετέπειτα βασιλιάς των Αθηνών. Η Πρόκνη δόθηκε από τον πατέρα της ως σύζυγος στον βασιλιά Τηρέα από τη Θράκη, επειδή αυτός τον είχε βοηθήσει εναντίον των Θηβαίων. Η Πρόκνη και ο Τηρέας απέκτησαν μαζί ένα γιο, τον Ίτυ, αλλά καθώς δεν υπήρχε κάποια αγάπη ανάμεσά τους, αφού ήταν γάμος κανονισμένος από τον πατέρα της Πρόκνης, ο Τηρέας άρχισε να την απατά με τη Φιλομήλα. Τότε η Πρόκνη έσφαξε τον γιο της και έδωσε το κρέας του στον Τηρέα για δείπνο. Αφού ο Τηρέας το αντιλήφθηκε, κατεδίωξε και τις δύο αδελφές. Τότε οι θεοί τις μεταμόρφωσαν, τη μεν Πρόκνη σε αηδόνι, τη δε Φιλομήλα σε χελιδόνι. Αλλά και ο Τηρέας μεταμορφώθηκε σε έποπα (τσαλαπετεινό). Η Πρόκνη ως αηδόνι διαρκώς θρηνεί για το χαμό του γιου της, Ίτυ. Η Φιλομήλα ως χελιδόνι μεταναστεύει διαρκώς, δεν κελαηδάει ωραία και χτίζει τις φωλιές της κοντά στους ανθρώπους. Ο Τηρέας ως τσαλαπετεινός κράζει πάντα με αγωνία αναζητώντας τον γιο του. 

Ο μύθος αυτός έγινε το θέμα τραγωδιών από τους αρχαίους `Ελληνες τραγικούς ποιητές. Διασώθηκε ένα απόσπασμα από την τραγωδία του Σοφοκλή «Τηρεύς», όπου γίνεται αναφορά στο μύθο της Πρόκνης. Επίσης, ο Αριστοφάνης αναφέρεται στο μύθο του Τηρέα και της Πρόκνης στις κωμωδίες του «Όρνιθες» και «Βατράχους».
Πρώνακτας

Στην ελληνική μυθολογία με το όνομα Πρώνακτας (Πρώναξ) είναι γνωστός ένας βασιλιάς του Άργους. Ο Πρώνακτας ήταν γιος και διάδοχος του Αργοναύτη και βασιλιά Ταλαού και της Λυσιμάχης. Είχε 4 αδελφούς και μία αδελφή: τους Άδραστο, Αριστόμαχο, Μηκιστέα και Παρθενώπαιο, καθώς και την Εριφύλη. Ο Πρώναξ θεωρείται ως ο ιδρυτής της Νεμέας: Ο βασιλιάς της Νεμέας Λυκούργος μνημονεύεται ως γιος είτε του Φέρητα, είτε του Πρώνακτα. Εξάλλου, οι αθλητικοί αγώνες Νέμεα υποτίθεται ότι θεσμοθετήθηκαν στη μνήμη του Πρώνακτα (Αιλιανού "Varia Hist." IV 5, πρβλ. Παυσανίας Γ΄ 18.7). Ο Πρώνακτας κατά την παράδοση σκοτώθηκε από τον Αμφιάραο.
Σούπερ Λίγκα 2008–09

Η Σούπερ Λίγκα 2008–09 (γνωστή και ως Πρωτάθλημα ΟΠΑΠ για εμπορικούς λόγους) και ειδικότερα το ελληνικό πρωτάθλημα ποδοσφαίρου της περιόδου 2008–09 ήταν το 50ό που διεξήχθη σε μορφή εθνικής κατηγορίας, το 30ό από καταβολής του επαγγελματικού ποδοσφαίρου και 3ο που διοργανώθηκε από τη Σούπερ Λιγκ. Ξεκίνησε στις 31 Αυγούστου 2008 και η κανονική περίοδος ολοκληρώθηκε στις 26 Απριλίου 2009. Στο πρωτάθλημα συμμετείχαν 16 ομάδες, οι 13 πρώτες της προηγούμενης περιόδου και οι 3 πρώτες της Β' εθνικής (2007-08).
Σκιροφόρια

Τα Σκιροφόρια ή Σκιραφόρια ή Σκίρα ήταν μια γιορτή στην αρχαία Αθήνα προς τιμήν της Αθηνάς Σκιράδος, του Φυταλμίου Ποσειδώνα, καθώς και των Ελευσινίων Δήμητρας και Κόρης. Πραγματοποιούνταν στο τέλος του έτους κατά το αττικό ημερολόγιο, τη δωδέκατη μέρα του μήνα Σκιροφοριώνα, δυο μέρες πριν από τα Διιπόλεια (Μάιος-Ιούνιος). Επρόκειτο για μια γιορτή με αρχαίες ρίζες και ήταν καθαρά γυναικεία, όπως φαίνεται από τις Θεσμοφοριάζουσες του Αριστοφάνη, αλλά και στις Εκκλησιάζουσες το σχέδιο των γυναικών για την επανάστασή τους απεικονίζεται με φόντο τη γιορτή αυτή.
Ζώνη της Βίβλου

Ζώνη της Βίβλου (αγγλικά: "Bible Belt") είναι ο ανεπίσημος όρος για περιοχή στις νοτιοανατολικές και νότιες κεντρικές Ηνωμένες Πολιτείες στην οποία ο κοινωνικά συντηρητικός Ευαγγελικός Προτεσταντισμός είναι σημαντικό μέρος του πολιτισμού και ο Χριστιανικός εκκλησιασμός στα διάφορα δόγματα είναι γενικά υψηλότερος από τον εθνικό μέσο όρο.

Η Ζώνη της Βίβλου αποτελείται από μεγάλο μέρος των Νότιων Ηνωμένων Πολιτειών εκτεινόμενη δυτικά μέσα στο Τέξας και την Οκλαχόμα. Κατά την αποικιακή περίοδο (1607–1776), ο Νότος ήταν προπύργιο της Αγγλικανικής εκκλησίας. Η μετατροπή του σε προπύργιο του μη Αγγλικανικού Προτεσταντισμού, που συνέβη βαθμιαία κατά τον επόμενο αιώνα ως σειρά θρησκευτικών αναζωογονητικών κινημάτων, πολλά από αυτά συνδεδεμένα με το δόγμα των Βαπτιστών, έτυχε μεγάλης υποστήριξης στην περιοχή.

Η περιοχή γενικά αντιδιαστέλλεται με τον Προτεσταντισμό κύριας γραμμής και τον Καθολικισμό των βορειοανατολικών Ηνωμένων Πολιτειών, τα θρησκευτικά πολυποίκιλα Μεσοδυτικά και τις Μεγάλες Λίμνες, τον Διάδρομο των Μορμόνων στη Γιούτα και το νότιο Αϊντάχο, και τις σχετικά κοσμικές δυτικές Ηνωμένες Πολιτείες. Το ποσοστό των μη θρησκευόμενων ανθρώπων είναι μέγιστο στην βορειοανατολική πολιτεία του Βέρμοντ με 34%, σε σύγκριση με την πολιτεία Αλαμπάμα της Ζώνης της Βίβλου, όπου είναι 6%. Ο Μισσισσιππής έχει τον υψηλότερο αριθμό Βαπτιστών, με ποσοστό 55% επί του συνόλου.

Η αρχαιότερη γνωστή χρήση του όρου "Ζώνη της Βίβλου" ήταν από τον Αμερικανό δημοσιογράφο και κοινωνικό σχολιαστή Χ. Λ. Μένκεν, ο οποίος το 1924 έγραψε στην "Chicago Daily Tribune": "Το παλιό παιχνίδι, υποθέτω, θα ξεκινήσει να παίζεται στην Ζώνη της Βίβλου." Ο Μένκεν ισχυρίστηκε το 1927 ότι ο όρος ήταν δική του εφεύρεση.
Μαύρα Μεσάνυχτα

Μαύρα Μεσάνυχτα είναι ο τίτλος μιας μαύρης κωμωδίας που προβλήθηκε από το Mega Channel. Έκανε πρεμιέρα τον Ιανουάριο του 2008 και το τελευταίο επεισόδιο προβλήθηκε στις 15 Ιουνίου του 2009. Το σενάριο έγραψαν από κοινού ο Βασίλης Ρίσβας και η σύζυγός του, Δήμητρα Σακαλή. 
Ο μουσικοσυνθέτης Κυριάκος Παπαδόπουλος έγραψε τη μουσική του ομώνυμου κομματιού, που αποτελεί το κομμάτι των τίτλων της σειράς. Τους στίχους έγραψε το Θηρίο, ο οποίος και το ερμηνεύει μαζί με την Μαρία Ιακώβου η οποία επίσης έχει έναν μικρό ρόλο στη σειρά. Το κομμάτι έγινε μεγάλη επιτυχία, η οποία εν μέρει οφείλεται στην επιτυχία της σειράς.

Ο Πάνος Κοκκινόπουλος, μετά από πολλά χρόνια συνεργασίας με τον Alpha TV, σκηνοθετεί τα "Μαύρα Μεσάνυχτα", με τους περισσότερους ηθοποιούς που συμμετείχαν στα σήριαλ αυτοτελών ιστοριών (Κόκκινος Κύκλος, 10η Εντολή), όπως ο Στέλιος Μάινας, η Παναγιώτα Βλαντή, η Έρση Μαλικένζου η Μπέσυ Μάλφα και ο σύζυγός της στη ζωή, Γεράσιμος Σκιαδαρέσης, να συμμετέχουν και στα "Μαύρα Μεσάνυχτα."

Στη σειρά συμμετείχαν διάφοροι γνωστοί και μη ηθοποιοί ως γκεστ ή έχοντας μικρούς ρόλους. Ενδεικτικά έχουν πάρει μέρος ηθοποιοί όπως ο Γεράσιμος Γεννατάς, στο ρόλο του διεφθαρμένου αστυνομικού (Λεωνίδα Σερέτη), ο Πυγμαλίων Δαδακαρίδης στο ρόλο του αδιάφθορου αστυνομικού (Δημήτρη Γλάρου), ο Γιάννης Μπέζος στο ρόλο του επιτυχημένου δικηγόρου (Αρίστου), η Αλεξάνδρα Παντελάκη, στο ρόλο της Ευγενίας Καπερνάρου - Μάτσουλα και ο Ηλίας Μαμαλάκης στο ρόλο του Θεόφιλου Μάτσουλα. Ακόμη, στη σειρά συμμετέχει και το Θηρίο (Κώστας Δράκουλας).

Η μουσική επιμέλεια της σειράς έγινε από τον Πάνο Κοκκινόπουλο ο οποίος επέλεξε τις μουσικές που είχε διαλέξει και στη 10η Εντολή, η προηγούμενη του σειρά. Οι μπάντες και οι τραγουδιστές που ακούστηκαν στην σειρά ήταν: 16 Horsepower, The BlackHeart Procession, Midnight Choir, The Walkabouts, Madrugada, Tenderloud, Godspeed You! Black Emperor, Tom McRae, Pearl Jam.
Πάπας Ευσέβιος

Ο άγιος Πάπας Ευσέβιος ήταν Πάπας για τέσσερις μήνες το έτος 309.

Εξελέγη στις 18 Απριλίου και στις 17 Αυγούστου καθαιρέθηκε από τον αυτοκράτορα Μαξέντιο, λόγω ανωμαλιών στα εκκλησιαστικά πράγματα, που κατέληξαν και σε βιαιότητες.

Ο Ευσέβιος πέθανε εξόριστος στη Σικελία και ενταφιάστηκε στο κοιμητήριο του Καλλίστου. Ο Πάπας Δάμασος Α΄ τοποθέτησε επιτύμβια πλάκα με σχετικό ποίημα στον τάφο του. Η Καθολική Εκκλησία τιμά τη μνήμη του στις 26 Σεπτεμβρίου.
Πάπας Γάιος

Ο άγιος Γάιος ή Πάπας Γάιος ("Papa Caio", ... - 22 Απριλίου 296) διετέλεσε Πάπας Ρώμης από τις 17 Δεκεμβρίου του 283 έως τις 22 Απριλίου του 296. Η χριστιανική παράδοση τον θέλει ιθαγενή της δαλματικής πόλης Σαλόνα, σημερινό Σολίν κοντά στο Σπλιτ, γιο ενός άντρα που επίσης ονομαζόταν Γάιος, και μέλος σημαντικής οικογένειας σχετιζόμενη με τον αυτοκράτορα Διοκλητιανό. 

Λιγοστές λεπτομέρειες για άγιο Γάιο είναι γνωστές πέρα από τα όσα δίνονται από το "Liber Pontificalis", το οποίο βασίζεται στο μυθικό μαρτύριο της Αγίας Σουζάνας για τις πληροφορίες του. Με βάση το θρύλο, ο Γάιος βάπτιζε τους άντρες και τις γυναίκες που είχαν μεταστραφεί από τον άγιο Τιβούρτιο, ο οποίος εορτάζεται μαζί με την αγία Σουζάνα, και από τον άγιο Κάστουλο. Με βάση το θρύλο ο άγιος Γάιος βρήκε καταφύγιο στις κατακόμβες της Ρώμης και βρήκε μαρτυρικό θάνατο.
Κουνίβο Νακαμούρα

Ο Κουνίβο Νακαμούρα ("クニオ・ナカムラ", 24 Νοεμβρίου 1943 - 14 Οκτωβρίου 2020) ήταν πολιτικός από το Παλάου, που χρημάτισε πρόεδρος της νησιωτικής χώρας και υπουργός Εξωτερικών την περίοδο 1993-2001. Θήτευσε στο ύπατο αξίωμα για δύο συνεχείς θητείες.
Μίλος Φόρμαν

Ο Ζαν Τόμας Φόρμαν ("Jan Tomáš Forman", 18 Φεβρουαρίου 1932 -13 Απριλίου 2018), γνωστός ως Μίλος Φόρμαν ("Miloš Forman"), ήταν Τσέχος σκηνοθέτης, σεναριογράφος και καθηγητής, ο οποίος μέχρι το 1968 ζούσε και εργαζόταν στην πρώην Τσεχοσλοβακία. Δύο από τις ταινίες του, "Στη Φωλιά του Κούκου" και "Αμαντέους" είναι από τις πλέον σημαντικές στην ιστορία του κινηματογράφου. Ως σκηνοθέτης, ο Φόρμαν προτάθηκε τρεις φορές για το Βραβείο Όσκαρ σκηνοθεσίας και το κέρδισε τις δύο.
Νένη Ευθυμιάδη

Η Νένη Ευθυμιάδη (1946- 2008) ήταν Ελληνίδα λογοτέχνις.
Φίλιπ Νόελ-Μπέικερ

Ο Φίλιπ Νόελ-Μπέικερ ("Philip John Noel-Baker", 1 Νοεμβρίου 1889 - 8 Οκτωβρίου 1982) ήταν Άγγλος πολιτικός, διπλωμάτης, ακαδημαϊκός, εξαιρετικός ερασιτέχνης αθλητής του στίβου και φημισμένος υποστηρικτής του αφοπλισμού. Έλαβε το Βραβείο Νόμπελ Ειρήνης το 1959.
Λεωφόρος Κηφισίας

thumb|right|300px|Εμπορικά κτίρια επί της Λ. Κηφισίας στο Μαρούσι
Η Λεωφόρος Κηφισίας είναι κεντρικός οδικός άξονας της Αθήνας, ο οποίος συνδέει το κέντρο της Αθήνας με τον Βόρειο τομέα. 

Ο οδικός άξονας ξεκινά από το 7ο δημοτικό διαμέρισμα του Δήμου της Αθήνας στον κόμβο των Αμπελοκήπων και συγκεκριμένα στη διασταύρωση των λεωφόρων Αλεξάνδρας, Βασιλίσσης Σοφίας και Μεσογείων, στην πλατεία Ευαγγελικής Σχολής. Ο δρόμος ήταν γνωστός στην παλαιά Αθήνα για τη συγκέντρωση θεάτρων, κινηματογράφων, χώρων εστίασης, και πολλών χώρων πρασίνου γύρω από το Γηροκομείο των Αθηνών. Έξω από την πόλη συνδεόταν ως επέκταση του ίδιου άξονα, με την παλαιά λεωφόρο Μαραθώνος, η οποία διερχόταν από το Μαρούσι και την Κηφισιά για να καταλήξει στο Μαραθώνα.

Σήμερα αποτελεί κομβικό άξονα μήκους 19 περίπου χιλιομέτρων ανάμεσα στο κέντρο της Αθήνας και την Κηφισιά, γύρω από τον οποίο αναπτύχθηκαν τα βόρεια προάστια τον 20ό αιώνα. Διέρχεται από τρεις γέφυρες, τη γέφυρα των Αμπελοκήπων, τη νέα γέφυρα Ψυχικού και τη γέφυρα Χαλανδρίου, διακλαδίζεται με τη λεωφόρο Σπύρου Λούη στον κόμβο του Πολύδροσου και διέρχεται από το οδικό δαχτυλίδι στον Παράδεισο Αμαρουσίου, όπου συνδέεται με την Αττική Οδό. Ο άξονας συνεχίζει προς Μαρούσι για να καταλήξει στην πλατεία Πλατάνου στην Κηφισιά. Εισερχόμενος στην Κηφισιά περιορίζεται σε πρωτεύοντα αστικό δρόμο του οδικού δικτύου της Κηφισιάς και διαχωρίζεται σε δύο οδικούς άξονες, τη λεωφόρο Τατοΐου και τη λεωφόρο Ελευθερίου Βενιζέλου, οι οποίες καταλήγουν στην εθνική οδό Αθηνών-Λαμίας και στη λεωφόρο Θησέως αντίστοιχα.
Νγκιρατκέλ Έτπιζον

Ο Νγκιρατκέλ Έτπιζον ("Ngiratkel Etpison", 3 Μαΐου 1925 – 1 Αυγούστου 1997) ήταν πολιτικός από το Παλάου, πρόεδρος της χώρας από το 1989 ως το 1992.
Οδός Σοφοκλέους

H Οδός Σοφοκλέους είναι δρόμος του ιστορικού κέντρου της Αθήνας και εντοπίζεται στην ευρύτερη περιοχή της Πλατεία Ομονοίας (στη συνοικία της Ομόνοιας). Η Σοφοκλέους έμεινε γνωστή ως η οδός του Χρηματιστηρίου των Αθηνών, δρόμο τον οποίο συχνά επικαλούνταν οι οικονομικοί αναλυτές κατ' αντιστοιχία με τους δρόμους που στεγάζουν διεθνή χρηματιστήρια, όπως η Wall Street στη Νέα Υόρκη. Ο όρος χρησιμοποιείται μέχρι και σήμερα, αν και μη δόκιμος, μετά τη μετεγκατάσταση στην Λεωφόρο Αθηνών στον Ελαιώνα. Έλαβε το όνομα της από τον αρχαίο Έλληνα τραγωδό Σοφοκλή. Ξεκινά από την οδό Πειραιώς και καταλήγει κοντά στην οδό Σταδίου, στις οδούς Πεσματζόγλου και Αριστείδου. Έχει μήκος περίπου 600 μέτρων. 

Ο ιστορικός δρόμος σήμερα εντοπίζεται στο πολυφυλετικό γκέτο των Αθηνών όπου στεγάζεται πληθώρα οικονομικών μεταναστών από Ευρώπη, Αφρική και Ασία και αντιμετωπίζει προβλήματα συμφόρησης, ενώ συχνές είναι και οι καταγγελίες των καταστηματαρχών για παραβατικές ενέργειες στην περιοχή, γεγονότα που οδήγησαν στον αστικό της μαρασμό. Επίσης στην Σοφοκλέους βρίσκεται η κεντρική Ελευθέρα Αποστολική Εκκλησία Πεντηκοστής, και με βάση την Σοφοκλέους δραστηριοποιείται, ανάμεσα σε άστεγους και μετανάστες, η χριστιανική φιλανθρωπική διακονία "Πλησίον".
Άππιος Κλαύδιος Καίκος

Ο Άππιος Κλαύδιος Καίκος (λατινικά: "Appius Claudius Caecus", περ. 340 π.Χ. - 273 π.Χ.), ήταν ένας Ρωμαίος πολιτικός με καταγωγή από πλούσια οικογένεια πατρικίων. Το όνομα "«Caecus»" σημαίνει "«ο τυφλός»", και του αποδόθηκε όταν έχασε το φως του, σύμφωνα με τον Τίτο Λίβιο εξαιτίας μιας κατάρας. Είναι γνωστός ως κατασκευαστής του πρώτου υδραγωγείου της Ρώμης, καθώς και της περίφημης "«Αππίας Οδού»". Υπηρέτησε δυο φορές ως ύπατος και άσκησε φιλολαϊκή πολιτική, κάνοντας κάποια πολιτικά δικαιώματα προσβάσιμα στους μη προνομιούχους. Ασχολήθηκε επίσης με τη λογοτεχνία και τη ρητορική, ενώ καθιέρωσε αλλαγές στην ορθογραφία των λατινικών.
Μεταγείτνια

Τα Μεταγείτνια ή Μετοίκια ήταν αρχαία ελληνική γιορτή προς τιμήν του Μεταγείτνιου Απόλλωνα. Εορταζόταν την έβδομη μέρα του αττικού μήνα Μεταγειτνιώνα. Κατά τη γιορτή τελούνταν θυσίες και προσφορές, ωστόσο δεν έχουν σωθεί περισσότερες λεπτομέρειες από αρχαίες πηγές. 

Η ονομασία της γιορτής σήμαινε την αλλαγή πόλεως λόγω αποικίας, εξορίας, εμπορικών ή άλλων δραστηριοτήτων ("γειτνίασις πρός ετέρους"). Είχαν μεγάλη κοινωνική και πολιτική σημασία, καθώς προβαλλόταν η αρμονία κι η ειρήνη στις πολιτικές και διπλωματικές υποθέσεις μεταξύ δυο πόλεων και των μετοικισμένων κατοίκων τους. 

Στην αρχαία Αθήνα, κάτοικοι του δήμου Μελίτης, κοντά στον Αγοραίο Κολωνό, ακολούθησαν το Δίομο στη συνοικία της Διομείας, κοντά στο ιερό του Κυνοσάργους προς τιμήν του Ηρακλή. Εις ανάμνησιν της μετοίκησης αυτής και της ευγενικής υποδοχής των Μελιτέων από τους κατοίκους της Διομείας γιορτάζονταν τα Μεταγείτνια κατά το τέλος του καλοκαιριού, οπότε τελούνταν και τα "Ηράκλεια εν Κυνοσάργει".

Τα Μεταγείτνια εορτάζονταν επίσης σε πολλές ιωνικές πόλεις, όπως η Μίλητος, η Έφεσος, η Σάμος και η Δήλος. Επειδή ήταν γνωστά και ως "Μετοίκια", σε πηγές φαίνεται ότι συγχέονταν με τα Συνοίκια ή Συνοικέσια, τα οποία εορτάζονταν τον προηγούμενο μήνα, Εκατομβαιώνα, και ήταν προς τιμήν του Θησέα.
Γαργαλιάνοι

Οι Γαργαλιάνοι είναι κωμόπολη η οποία υπάγεται διοικητικά στον Δήμο Τριφυλίας, και βρίσκονται στα δυτικά του Νομού Μεσσηνίας, ενώ ως το 2010, αποτελούσαν έδρα του ομώνυμου Δήμου.
Τζόνσον Τοριμπιόνγκ

Ο Τζόνσον Τοριμπιόνγκ (γεννήθηκε στις 22 Ιουλίου 1946) είναι δικηγόρος και χρημάτισε πρόεδρος του Παλάου από το 2009 ως το 2013. Είναι επίσης πρώην πρεσβευτής της χώρας του στην Ταϊβάν.
Συμεών Ούρεσης Παλαιολόγος

Ο Συμεών Ούρεσης Παλαιολόγος ("Симеон Синиша Немањић", 1326 - 1371), από τον βασιλικό Οίκο τον Νεμανιδών, ήταν κυβερνήτης της Ηπείρου από το 1359 ως το 1366 και της Θεσσαλίας από το 1359 ως τον θάνατό του το 1370. Υπήρξε ο πρώτος δεσπότης της σερβικής δυναστείας, περιόδου ιδιαίτερης αστάθειας και αλλεπάλληλων αλλαγών, μετά την κατάρρευση της Βυζαντινής επικυριαρχίας στην ευρύτερη περιοχή (Δυτική Μακεδονία, Θεσσαλία, Ήπειρο) και τη σερβική κατάκτησή της το 1348.
Ιωάννης Ιάκωβος Ηρακλείδης

Ο Ιωάννης Ιάκωβος Ηρακλείδης ή απλά Ιάκωβος Βασιλικός (1511 - 1563) ήταν τυχοδιώκτης και ο πρώτος Έλληνας που επιδίωξε με σοβαρές προϋποθέσεις την απελευθέρωση της Ελλάδας από την ξένη κυριαρχία, αναστατώνοντας με τη δράση του ολόκληρη την Ευρώπη. Επιπλέον υπήρξε κυβερνήτης της Μολδαβίας για δύο χρόνια, από το Νοέμβριο του 1561 ως το Νοέμβριο του 1563. Αξιοσημείωτο είναι ότι υπήρξε ο πρώτος επίσημα Προτεστάντης μονάρχης στην Ανατολική Ευρώπη.
Δήμος Καστελλίου

Ο Δήμος Καστελλίου ήταν δήμος του νομού Ηρακλείου που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Μινώα Πεδιάδας. Βρισκόταν στα ανατολικά του νομού Ηρακλείου και είχε ως έδρα του το Καστέλλι. Σύμφωνα με την απογραφή του 2001 ο δήμος είχε συνολικά 6.819 κατοίκους και έκταση 123.325 στρέμματα.

Ο δήμος περιλάμβανε 14 δημοτικά διαμερίσματα:

: Δ.δ. Καστελλίου 
::* το Καστέλλι
::* ο Λαγός
: Δ.δ. Αμαριανού -- το Αμαριανό
: Δ.δ. Αποστόλων -- οι Αποστόλοι
: Δ.δ. Αρχαγγέλου 
::* ο Αρχάγγελος
::* το Γαλενιανό
::* το Σκλαβεροχώρι
: Δ.δ. Ασκών -- οι Ασκοί
: Δ.δ. Γερακίου 
::* το Γεράκι
::* η Αρμάχα
: Δ.δ. Ευαγγελισμού -- ο Ευαγγελισμός
: Δ.δ. Καρουζανών 
::* τα Κάτω Καρουζανά
::* η Άγνος
::* τα Άνω Καρουζανά
::* το Μπιτζαριανό (τ. η Πηγή)
: Δ.δ. Κασταμονίτσης 
::* η Κασταμονίτσα
::* ο Τοίχος
: Δ.δ. Λιλιανού 
::* το Λιλιανό
::* η Αγία Παρασκευή
: Δ.δ. Λυττού (Ξιδά) -- η Λυττός (τ. ο Ξιδάς)
: Δ.δ. Μαθιάς -- η Μαθιά
: Δ.δ. Πολυθέας 
::* η Πολυθέα
::* η Τζίγκουνα
: Δ.δ. Σμαρίου -- το Σμάρι
Σταύρος Σαράφης

O Σταύρος Σαράφης (Επανομή, 17 Ιανουαρίου 1950) είναι Έλληνας παλαίμαχος διεθνής ποδοσφαιριστής που αγωνιζόταν στον ΠΑΟΚ και πέρασε όλη την επαγγελματική του καριέρα στον "δικέφαλο του Βορρά". Είναι μάλιστα ο πρώτος σκόρερ στην ιστορία της ομάδας με 136 τέρματα και τέταρτος σε συμμετοχές με 358.
Μαρδόνιος

Ο Μαρδόνιος ήταν ένας από τους επικεφαλής Πέρσες στρατηγούς κατά τη διάρκεια των Περσικών Πολέμων, στις αρχές του 5ου αιώνα π.Χ..
Χαρούο Ρεμελίκ

Ο Χαρούο Ρεμελίκ ("Haruo Ignacio Remeliik", 1 Ιουνίου 1933 - 30 Ιουνίου 1985) ήταν πολιτικός από το Παλάου. Υπήρξε ο πρώτος πρόεδρος του Παλάου από το 1981 ως τη δολοφονία του, το 1985.
Λαζάρους Σαλί

Ο Λαζάρους Σαλί ("Lazarus Eitaro Salii", 17 Νοεμβρίου 1936 - 20 Αυγούστου 1988) ήταν πολιτικός από το Παλάου. Υπήρξε πρόεδρος του Παλάου από το 1985 ως το θάνατό του, το 1988.
Μπέγιογλου

Με το τουρκικό όνομα Μπέγιογλου (Beyoğlu) φέρεται σήμερα η περιοχή του Πέραν ή Σταυροδρόμι της Κωνσταντινούπολης. Το όνομα αυτό προήλθε από τη διαμονή εκεί του βασιλόπαιδος (μπέη-ογλού) Αλεξίου, γιου του τελευταίου αυτοκράτορα της Τραπεζούντας Καλοϊωάννη του Κομνηνού, που εγκατέστησε εκεί αιχμάλωτο ο Μωάμεθ Β΄ ο Πορθητής μετά την άλωση της Τραπεζούντας. Κατ΄ άλλους ερευνητές η ονομασία της περιοχής προέρχεται εκ των "μπέη" και "γιολού" (οδός πριγκίπων), από τη μεγάλη οδό του Πέραν, όπου από τον 16ο αιώνα διέμεναν επίσημοι ξένοι επισκέπτες της Κωνσταντινούπολης, τους οποίους οι Τούρκοι αποκαλούσαν "Μπεηλέρ" (Πρίγκιπες).
Μάχη του Μπιζανίου

Η Μάχη του Μπιζανίου (4-6 Μαρτίου, παλ. ημ. 19-21 Φεβρουαρίου 1913), υπήρξε η σημαντικότερη σύγκρουση κατά τον Α' Βαλκανικό Πόλεμο μεταξύ του ελληνικού και του τουρκικού στρατού στο μέτωπο της Ηπείρου. Η τοποθεσία Μπιζάνι με τις γειτονικές τοποθεσίες νότια των Ιωαννίνων, αποτέλεσε σημαντικό φυσικό σημείο άμυνας και το επέλεξαν οι Τούρκοι για να καθηλώσουν τον ελληνικό στρατό. Με τον κυκλωτικό ελιγμό όμως, που τελικά κατάφεραν οι Έλληνες, ανάγκασαν τον αντίπαλο σε άμεση παράδοση. Η νίκη στο Μπιζάνι αποτέλεσε το κλειδί για την απελευθέρωση των Ιωαννίνων, καθώς και ολόκληρης της ευρύτερης περιοχής της Ηπείρου.
Παναγιώτα Μακρή

Η Παναγιώτα Μακρή (Πάτρα, 1985) είναι Ελληνίδα αθλήτρια και πρωταθλήτρια Ελλάδος στο τάε κβον ντο. Είναι πτυχιούχος Ιατρικής σχολής Πανεπιστημίου Πατρών.

Αθλήτρια του Α.Σ. Δωριείς Πατρών και μέλος της εθνικής ομάδας Τάε Κβον Ντο. Μεγάλες επιτυχίες της είναι η 3η θέση στο Πανευρωπαϊκό Πρωτάθλημα του 1999 ,η 5η θέση στην Παγκόσμια Πανεπιστημιάδα του 2005, 5η θέση στο Παγκόσμιο Κύπελλο γυναικών του 2006 , 16η θέση στο Παγκόσμιο Πρωτάθλημα γυναικών του 2007 και η 9η θέση στο Παγκόσμιο Κύπελλο γυναικών του 2009 . Επίσης έχει αναδειχτεί τέσσερις συνεχόμενες χρονιές χρυσή Πρωταθλήτρια Ελλάδος στις Kορασίδες και τρεις συνεχόμενες φορές Χρυσή Πρωταθλήτρια Ελλάδος στις Γυναίκες και έχει κατακτήσει πολλά μετάλλια σε διεθνείς συναντήσεις

Τον Οκτωβριο του 2017 , έχοντας διακριθεί στο χώρο του αθλητισμού , επιλέχτηκε να είναι μία από τους 6 λαμπαδηδρόμους για το Δήμο της Πάτρας , για τους Χειμερινούς Ολυμπιακούς Αγώνες .